Venstre og Dansk Folkeparti står til at få en ordentlig vælger-lussing. Og næsten hver femte vælger i Nordjylland overvejer at sætte kryds ved et af de to nye partier Moderaterne og Danmarksdemokraterne. Det er tendensen i en ny Epinion-måling, lavet for DR blandt 624 nordjyder. Målingen er lavet mellem 10. og 18. oktober og giver altså en pejling på, hvor de nordjyske vælgere står efter de første en-to uger af valgkampen. I 2019 stemte 9,5 procent af nordjyderne på Dansk Folkeparti. I målingen er tallet 1,7 procent. Selv om målingens resultater er behæftet med en vis statistisk usikkerhed, er det en meget markant tilbagegang. Det samme har Venstre udsigt til i Nordjylland. Ved sidste valg stemte 26,8 procent af de nordjyske vælgere på partiet. Nu står det til 14,6 procent. To nye partier går frem De to nye blå partier på stemmesedlen ser til gengæld ud til at tiltale mange vælgere. Danmarksdemokraterne står i denne måling til at få 13,2 procent af stemmerne i Nordjylland, mens Moderaterne får 6,2 procent. I den blå blok står også Nye Borgerlige og Liberal Alliance til fremgang, mens de konservative - der tidligere stod til en betydelig fremgang - nu næsten får samme tilslutning som i 2019. I rød blok er udsvingene for de enkelte partier betydeligt mindre end i blå blok. Tendensen er, at de radikale står til tilbagegang og Enhedslisten til fremgang, men i alle tilfælde for partierne i rød blok er udsvingene i forhold til 2019-valget så små, at de ligger inden for den statistiske usikkerhed. I Epinions måling står Socialdemokratiet til at få 31,2 procent af de nordjyske stemmer mod 33,9 procent ved sidste valg.

Opsummering:
Både Dansk Folkeparti og Venstre står efter første del af valgkampen til meget markant tilbagegang i Nordjylland, viser ny måling.